Հին Տորուն

Հին Տորուն (), Լեհաստանի Տորուն քաղաքի հնագույն մասը, որը ներառված է ՅՈՒՆԵՍԿՕ-ի Համաշխարհային ժառանգության ցանկում։ Այնտեղ պահպանվել են այսպես կոչված՝ «աղյուսե գոթիկայի» այնպիսի վառ նմուշներ, ինչպես՝ Սուրբ Մարիամ եկեղեցին, ռատուշան, տևտոնյան ուխտի (օրդենի) ամրոցը, Նիկոլայ Կոպեռնիկոսի տունը, 13-19-րդ դարերի ունևոր քաղաքացիների տներ։ 1853 թվականին Հին Տորունի կենտրոնական հատվածում կանգնեցվել է այդ քաղաքում ծնված Նիկոլայ Կոպեռնիկոսի արձանը։

Քաղաքի տարեգրությունն սկիզբ է առնում XIII դարից, երբ տևտոնյան ուխտի ներկայացուցիչներն այստեղ ամրոց են հիմնել Պրուսիայում քրիստոնեություն տարածելու նպատակադրումով։ Ամրոցի շուրջը կազմավորված բնակավայրը քաղաքի կարգավիճակ է ստացել 1233 թվականին։ 1250-1260-ական թվականներին այստեղ բնակություն են հաստատել ու իրենց գործունեությունը ծավալել ֆրանցիսկյան ու դոմինիկյան կրոնավորներ։ XIV դարում քաղաքը միացել է առևտրային Հանզեյան միությանը, որը մեծապես նպաստել է նրա զարգացմանն ու ծաղկմանը։ 

Հին թաղամասը քաղաքի մնացած մասից կտրում-առանձնացնում են միջնադարյան խրամը, գետը, լավ պահպանված պարիսպները, որոնց մեջ բազում դարպասներ են բացված։ Կենտրոնական հատվածում ընկած է հին շուկայի հրապարակը, որի գլխավոր զարդը ռատուշան է։

Հուշարձաններ 
Ստորև ներկայացված է Հին Տորունի պատմա-մշակութային հուշարձանների ընտրանին.
 Հին շուկան և ռատուշան
 Սուրբ Մարիամ եկեղեցին, XIII դ.
 Սուրբ Հովհաննես Մկրտիչ և Սուրբ Հովհաննես Ավետարանիչ բազիլիկ տաճարը, XIII-XIV դդ.
 Ունևոր քաղաքացիների տներ, XIII-XVIII դդ.
 Կոպեռնիկոսի տունը
 Ընդաստեղյա շենքը, XVI-XVII դդ. 
 Քաղաքային պարիսպներ՝ աշտարակներով, XIII-XV դդ. 
 Սուր Հոգու եկեղեցին, XVIII դ., աշտարակը՝ XIX դարի վերջ
 Արտուսի տունն ու բակը, 1888 թ.
 Պալատներ, XVIII դ.
 XIX-XX դդ. շինություններ
 Կոպեռնիկոսի հուշարձանը, 1853 թ. 
 Ֆիլուշի հուշարձանը
 „Pod Trzema Koronami” («Երեք թագերի ներքո») իջևանատունը, որը գործում է 1480 թվականից մինչև օրս։

Ուշագրավ փաստեր 
 2007 թվականին „Rzeczpospolita” թերթի անցկացրած հարցումների արդյունքներով Տորունի հին քաղաքամասը ճանաչվել է Լեհաստանի յոթ հրաշալիքներից մեկը։
 Տորունի հին շուկայի հրապարակն ու ռատուշան 3-րդ տեղն են զբաղեցրել National Geographic-ի լեհական թողարկման կազմած «Աշխարհի ամենագեղեցիկ 30 վայրերը» ցանկում։
 Ըստ նյույորքյան The Huffington Post պորտալի՝ Տորունը Հյուսիսային Եվրոպայի 10 առավել գեղեցիկ, տեսարժան քաղաքներից մեկն է։

Պատկերասրահ

Ծանոթագրություններ

Արտաքին հղումներ 

 Medieval Town of Toruń 
  Տորունի պաշտոնական կայքը 
 Stare Miasto w Toruńskim Serwisie Turystycznym
 

Ճարտարապետություն
Համաշխարհային ժառանգություն
Պատմական հուշարձաններ
Գոթիկա
Համաշխարհային ժառանգություն Լեհաստանում